Spoločnosť Siemens VDO Automotive predstavila na autosalóne vo Frankfurte piezoelektrické vstrekovanie pre zážihové (benzínové) motory. Táto technika sa používa už od roku 2000 vo vznetových (dieselových) motoroch. Použitím Piezo Direct Injection (PDI) sa zníži spotreba benzínu v porovnaní s klasickými zážihovými motormi asi o 20 percent.
Pri systéme PDI sa palivo vstrekuje do blízkosti zapaľovacej sviečky, ktorá zapáli extrémne zápalnú zmes. Tento proces funguje len vtedy, ak je presne zosúladené množstvo paliva a okamih vstrekovania. Práve tu sa uplatňuje výhoda piezo vstrekovačov. Piezo keramika prepína štvor- až šesťnásobne rýchlejšie ako magnetické ventily a palivo sa môže teda presne dávkovať pri tlaku až 200 atmosfér. Piezo ovládač je integrovaný do vstrekovacieho ventilu a pôsobí priamo na ihlu dýzy. Ak dostane piezo element elektrický impulz, otvorí sa vstrekovací ventil. Ventil je úplne otvorený len 0,0002 s a palivo sa do spaľovacieho priestoru vstrekne v tvare kužeľa. Systémy PDI pre zážihové motory sa majú dostať do sériovej výroby v roku 2006.